Прэсавая канфэрэнцыя пасьля ерэванскага саміту пачалася вельмі незвычайна: стомленыя шматгадзінным чаканьнем журналісты пабачылі, як у залю разам увайшлі 5 прэзыдэнтаў – Армэніі, Расеі, Казахстану, Кыргыстану і Таджыкістану, занялі свае месцы ды пачалі чакаць Аляксандра Лукашэнку. Крэсла з правага флангу прэзыдэнцкага стала заставалася пустым каля дзьвюх хвілінаў. Прысутныя прэзыдэнты сядзелі й маўчалі, а журналісты пачалі ціха пытаць адзін аднаго: "Дзе Лукашэнка?" Нарэшце той зьявіўся, і прэсавая канфэрэнцыя пачалася. Скончылася яна яшчэ больш незвычайна. Калі ўсе дазволеныя пытаньні скончыліся, а іх было 6 – адно ад кожнай краіны-ўдзельніцы саміту, – нейкая заходняя журналістка папрасіла расейскага прэзыдэнта адказаць на пытаньне, ці сапраўды ён гатовы прадаваць дадатковыя алмазы, каб дапамагаць пацярпелым ад паводкі ў Якуціі. Уладзімер Пуцін пачаў адказваць на гэтае пытаньне, і адказаў станоўча, але перад ягоным носам, перакрываючы карцінку дзясяткам тэлекамэраў, пайшоў да выхаду Аляксандар Лукашэнка…